Gemius

Gemius on Kesk- ja Ida-Euroopa suurim internetikasutusele spetsialiseerunud sõltumatu uuringute agentuur. Gemiuse missiooniks on toetada teadmistepõhiseid otsuseid äris. 
Gemiuse suurimad konkurendid on Google Analytics, AdForm ja DoubleClick. Gemius eristub konkurentidest selle poolest, et nad pakuvad tehnilist tuge ja kogutud andmed kuuluvad kliendile.

Ajalugu

1999. aastal alustatud ettevõtte esialgne nimi oli Global eMarketing. Esialgne projekt GeMius oli süsteem veebilehtede mõõtmiseks. 
2002. aastal nimetati ettevõte ümber Gemiuseks. Suurenenud nõudluse tõttu loodi tööriistu juurde.
2003. aastal loodi interneti mõõtmise meetod, mille abil suudeti mõõta reaalsete külastajate arvu. Antud meetod võtab arvesse võimalust, et interneti külastajad kustutavad küpsiseid, vahetavad brausereid või jagavad ühte arvutit. Meetod koondas kokku kaks erinevat andmehulka: kasutajakeskne ja veebilehekeskne. Kasutajakeskse andmekogu eesmärk on mõõta sotsiaaldemograafilisi karakteristikuid interneti kasutaja kohta (näiteks sugu, amet, vanus, elukoht). Veebilehekeskse andmekogu eesmärk on mõõta veebilehe külastamise sagedust, keskmist külastatavuse pikkust, lehevaatamiste arvu. Esimesena kasutati sellist meetodit Poola veebiturul ja seda kutsuti nimega Prawdziwy Profil.
2004. aastal alustati koostööd ettevõttega Polskie Badania Internetu (PBI). Prawdziwy Profil'st arenes Megapanel PBI/Gemius, mida üle maailma tuntakse nime all gemiusAudience. Alates 2005. aastast ilmuvad gemiusAudience’i tulemused igakuiselt. GemiusAudience’i teenus oli samuti Poola internetituru tõusuks vajalik komponent, sest see muutis reklaamide serveerimise erinevatel veebilehtedel reklaamiagentuuride jaoks palju tõhusamaks. Samal aastal avalikustati ka AdOcean – tööriist reklaamide serveerimiseks. Tänu sellele saavad kliendid ise veebireklaami planeerida võimalikult efektiivsel viisil.
2005. aastal laieneti erinevatesse Euroopa riikidesse, kaasa arvatud Eestisse. 2006. aastal ilmus tööriist gemiusHeatMap, mis illustreerib veebilehel need kohad, millel veebikülastaja kõige rohkem klikib. Kaks aastat hiljem ostis Trigoni nimeline ettevõte 100 protsenti Gemiuse aktsiatest.
2009. aastal loodi uus tööriist nimega gemiusStream, mille eesmärk on heli- ja videomaterjalide mõõtmine. Alates 2010. aastast laieneti ka Euroopast väljapoole, hõivates Türgi ja Iisraeli veebiturud. 2012. aastal loodi uus tööriist nimega gemiusPrism.
2013. aastal suunati fookus veebipoodidele. Selleks loodi samal aastal veebipoodidele mõeldud tööriist gemiusShopMonitor ja soovitustööriist gemiusRecommend. Samuti laieneti Kesk-Ida ja Põhja Aafrika piirkonda. GemiusAudience’il arendati välja meetod mobiilse interneti mõõtmiseks.
2015. aastal võitis Gemius IAB Euroopa interneti uuringute auhinna. Võiduprojekt võimaldab näha platvormide kasutajaskonda.
Praeguseks on Gemius arendanud Poola veebiturul võimaluse näha statistikat veebilehtede kohta igapäevaselt. Gemiuse uueks eesmärgiks on kombineerida interneti, televisiooni, raadio ja ajaleheväljaannete analüütika üheks andmekogumiks.

Lahendus

Selleks, et osaleda mõnes Gemiuse uuringus või kasutada teenust, tuleb kliendil veebilehele lisada vastav skript. Veebilehte külastades saadab skript informatsiooni külastamise kohta serverisse, kus toimub andmete töötlemine ja statistika kogumine.

gemiusAudience

2002. aastal loodi gemiusAudience, et mõõta päriskasutajate (ingl k real users) arv veebilehel. Gemius Audience pakub oma uuringus kasutajate kohta sotsiaaldemograafilist uuringut. Sellega saab interneti kasutaja profiili otsida näiteks sissetuleku, elukoha, soo, vanuse ja paljude teiste erinevate tegurite põhjal. 
Gemiuse igakuiseid uuringuid väljastatakse hetkel 24 erinevas riigis: Valgevene, Bosnia ja Hertsegoviina, Bulgaaria, Horvaatia, Tšehhi, Taani, Eesti, Ungari, Iisrael, Kasahstan, Läti, Leedu, Makedoonia, Kesk-Aasia ja Põhja-Aafrika piirkond, Moldova, Poola, Portugal, Rumeenia, Venemaa, Serbia, Slovakkia, Sloveenia, Türgi ja Ukraina.

gemiusPrism

GeniusPrism on 2012. aastal loodud tööriist interneti analüütikaks. gemiusPrism on keskkond, mis laseb analüüsida kliendi veebilehte. Selle põhjal on võimalik igapäevaselt erinevate mõõdikute abil näha statistikat.

gemiusAdOcean

gemiusAdOcean on 2004. aastal loodud tööriist reklaamide serveerimiseks veebis. AdOcean pakub reklaami serveerimise teenust. Selle toote kaudu saab planeerida, kus, millal ja kui palju erinevaid reklaame serveeritakse. Samuti kogutakse iga reklaami kohta vajalikku statistikat.

gemiusDirectEffect

2003. aastal loodud directEffect pakub reklaamikampaania efektiivsuse monitoorimise teenust. Lisaks paljudele indikaatoritele, saab interneti külastajate kohta näha ka  sotsiaaldemograafilist profiili, mille põhjal saab reklaami vaataja sihtrühma määrata.

gemiusShopMonitor

2013. aastal loodud gemiusShopMonitor on erinevalt gemiusAudience’i lahendusele suunatud veebipoodidele. Erinevate mõõdikute abil saab näha, kui kaua internetikasutaja keskmiselt veebipoes aega veedab, mitu toodet ostetakse, keskmist tootehinda või tellimuse kogusummat.

gemiusHeatMap

2006. aastal loodud gemiusHeatMap on ainulaadne lahendus, mis kuvab kliendi veebilehele soojuskuvandi selle põhjal, kus internetikasutaja hiir kõige sagedamini olnud on. Selle põhjal saab klient näha, millised veebilehe osad on kõige populaarsemad ja millised mitte ning selle põhjal vajalikke muudatusi teha.

gemiusStream

2009. aastal loodud gemiusStream on tööriist, mille eesmärgiks on analüüsida heli- ja videomaterjali. GemiusStreami abil saab näiteks teada, kui mitu korda on videomaterjali vaadatud, kui kaua on video ajaliselt käinud ja palju muud.